Επίδραση διατροφής, πριν και κατά την διάρκεια της κύησης, στην αναπαραγωγική ικανότητα μυών και στο μεταβολικό προφίλ αυτών και των απογόνων τους
Authors: Μπογράκου-Τζανετάκου Ειρήνη 
Published: September 2021

Βιβλιογραφικά δεδομένα δείχνουν συσχέτιση της μητρικής διατροφής με το βάρος/μήκος γέννησης καθώς και το μεταβολικό προφίλ του απογόνου. Το μητρικό διατροφικό περιβάλλον ασκεί μακροπρόθεσμες επιπτώσεις στην υγεία, τη νοσηρότητα και τους κινδύνους θνησιμότητας στους απογόνους κατά την ενήλικη ζωή, ένα φαινόμενο που ονομάζεται «μεταβολικός προγραμματισμός» [3]. Ως επί το πλείστον, οι περιγεννητικές διατροφικές συνήθειες επηρεάζουν την γονιμότητα των γονέων και την έκβαση της κυήσεως. Σκοπός της παρούσης μελέτης είναι η διερεύνηση διατροφικών παραμέτρων που επηρεάζουν την λειτουργία των αναπαραγωγικών ορμονών και το μεταβολικό προφίλ γονέων και απογόνων από την νεογνική φάση έως την ενήλικη ζωή. Για την εκπόνηση του συγκεκριμένου έργου χρησιμοποιήθηκαν C57Bl/6 θηλυκοί μύες στους οποίους χορηγήθηκε περιγεννητικά ισοθερμιδική διατροφή εμπλουτισμένη με υδατάνθρακες (άμυλο) διαφορετικού γλυκαιμικού δείκτη (ΓΔ). Πριν, και μετά την κύηση ελέγχθηκαν στις μητέρες και στους απογόνους τους, βιοχημικοί δείκτες του μεταβολισμού των λιπιδίων και των υδατανθράκων (ολική χοληστερόλη, τριγλυκερίδια, λιποπρωτεΐνη υψηλής πυκνότητας (HDL-χοληστερόλη) και λιποπρωτεΐνη χαμηλής πυκνότητας (LDL-χοληστερόλη), και η γλυκόζη αίματος). Επίσης διενεργήθηκαν Ανοσοενζυμικές τεχνικές ELISA (Enzyme-linked Immunosorbent Assays) για τον προσδιορισμό των επιπέδων της ινσουλίνης, του ινσουλινόμορφου αυξητικού παράγοντα (IGF-1), της λεπτίνης, της ολική αδιπονεκτίνης και της υψηλού μοριακού βάρους (HMW) αδιπονεκτίνης, της ωοθυλακιοτρόπου ορμόνης (FSH) και της ωχρινοτρόπου ορμόνης (LH). Με τη χρήση μεθόδων ιστοπαθολογίας και κατάλληλων χρώσεων αξιολογήθηκαν παθολογοανατομικά το ήπαρ και το πάγκρεας. Τα αποτελέσματα δείχνουν συνολικά ότι χορήγηση διατροφής εμπλουτισμένης με υδατάνθρακες σε μορφή αμύλου διαφορετικού ΓΔ περιγεννητικά, επηρεάζει την επιβίωση, την αναπαραγωγική ικανότητα των πειραματοζώων και δείκτες του μεταβολικού προφίλ των απογόνων τους στην ενήλικη ζωή. Οι κρισιμότερες παρατηρήσεις συνοψίζονται ως εξής: 1. Η περιγεννητική διατροφή υψηλού ΓΔ των μυών συσχετίζεται με αυξημένο αναπαραγωγικό δυναμικό σε σχέση με την χαμηλού ΓΔ. 2. Σε πρώιμο νεογνικό στάδιο δεν είναι εμφανείς οι πιθανές φαινοτυπικές διαφορές στους απογόνους μητέρων που ελάμβαναν διατροφή διαφορετικής περιεκτικότητας σε υδατάνθρακα κατά την διάρκεια της κύησης. 3. Η επίδραση των συστατικών της αμυλόζης και της αμυλοπηκτίνης σε ποσοστώσεις που προσομοιάζουν τις ανθρώπινες συνθήκες κατανάλωσης, δεν επηρεάζουν με διαφορετικό τρόπο, η κάθε μία, την ινσουλιναιμία. 4. Οι απόγονοι μητέρων που κατά την περιγεννητική φάση διατρέφονταν με δίαιτα υψηλού ΓΔ παρουσίασαν σημαντικά χαμηλότερες μέσες τιμές IGF-1, HDL-χοληστερόλης και υψηλότερες μέσες τιμές LDL-χοληστερόλης, σε σχέση με της τους ενήλικες γονείς της ίδιας διατροφικής ομάδας (γενιά F1) σε ίδια ηλικία (4.5 μηνών). H έρευνα που αφορά στον διατροφικό προγραμματισμό χρόνιων ασθενειών περιγεννητικά, μπορεί να αλλάξει τον τρόπο ανίχνευσης, πρόληψης αλλά και θεραπείας των χρόνιων νοσημάτων, με σημαντικές προεκτάσεις στη δημόσια υγεία και οικονομία.